АҞӘА, хәажәкыра 5 – Sputnik, Бадраҟ Аҩӡба. 2004 шықәса рзы ииз арԥарацәеи аҭыԥҳацәеи рыбжьара астолтә ԥкьаҭ асразы Самара имҩаԥысуаз аиндаҭлараҿы Ерика Кәарҷиаԥҳа аиааира лгеит.
"Афинал аҟынӡа аиԥыларақәа хԥа мҩаԥызгеит. Аԥхьатәи ҩба марианы сырхысит, ахԥатәи акыр иуадаҩын. Саҵахома ҳәа сыҟан, аха азыҟаҵаҩ сгәы шьҭихит. Схы снапаҿы аагара сылшеит", - ҳәа еиҭалҳәоит аԥкьаҭ асыҩ Sputnik аинтервиу аҭо.
Афинал аҿы Ерика 3:1 ҳәа аиааира лылшеит.
"Афинал аҿы Карина Козловеи сареи ҳаиндаҭлон. Сара сзы ари раԥхьатәи иааироуп. Уаанӡа актәи ҳәа сыхьӡ рымҳәацызт", - лҳәоит лара.
Хәажәкыра 7 рзы Ерика акомандатә еиндаҭларақәа рылахәхаразы Москваҟа дцоит. Уи ашьаҭахь Приволжтәи афедералтә округ аҿы имҩаԥысуа аиндаҭларақәа дрылахәхоит.
Ерика Кәарҷиаԥҳа аԥкьаҭ дасуеижьҭеи ԥшьышықәса ҵуеит. Лара ишылҳәо ала, абри аспортхкаҟны аиааирақәа ргара гәҭакыс илымоуп.